钦定古今图书集成/方舆汇编/职方典/第1064卷 > 《芹溪九曲》〈九首〉前人
## 钦定古今图书集成/方舆汇编/职方典/第1064卷 > 《芹溪九曲》〈九首〉前人

一曲移舟采涧芹，市声只隔一江云。沙头唤渡人归
晚，回首芦峰月一轮。

二

二曲溪边万木林，水环竹石四时清。渔歌櫂入斜阳
里，隔岸时闻一两声。

三

三曲舟行龙虎滩，推篷把酒见南山。回头检点仙踪
迹，万顷白云时自闲。

四

四曲烟云锁小楼，寺临乔木古溪头。僧归林下柴门
静，麋鹿衔花自在游。

五

五曲峰峦列翠屏，白云深处隐仙亭。子期一去无消
息，惟有乔松万古青。

六

六曲溪环处士家，鼓楼岩下树槎枒。潭空龙去名常
在，时见平汀涌白沙。

七

七曲灵祠瞰水滨，聚鱼石上跃金鳞。林凹路入桃源
近，时有渔郎来问津。

八

八曲砚峰倚碧虚，泉流瀑布世间无。凭谁染就丹青
笔，写出《芹溪九曲图》。

九

九曲悠悠景最幽，巉岩石峡束寒流。源深自是舟难
到，更有龙池在上头。